Psa 56 | Ndebele | STEP | Woba lomusa kimi, Nkulunkulu, ngoba umuntu ufuna ukungiginya; usuku lonke esilwa uyangicindezela.
Kumqondisi wokuhlabelela. NgeJonathi-elemi-rekokimi. IMikitami kaDavida. AmaFilisti esembambile eGathi
1 Woba lomusa kimi, Nkulunkulu, ngoba umuntu ufuna ukungiginya; usuku lonke esilwa uyangicindezela. 2 Izitha zami zifuna ukungiginya usuku lonke, ngoba zinengi ezilwa zimelene lami, wena oPhezukonke.
3 Mhla ngisesaba, mina ngizathemba kuwe. 4 KuNkulunkulu ngizadumisa ilizwi lakhe, kuNkulunkulu ngiyathemba, angiyikwesaba. Inyama ingenzani kimi?
5 Usuku lonke baphambanisa amazwi ami; yonke imicabango yabo imelene lami ngokubi. 6 Bayabuthana, bagugube, bona baqaphelise izinyathelo zami, njengabalindele umphefumulo wami. 7 Bazaphunyuka yini ngobubi? Ekuthukutheleni wisela phansi abantu, Nkulunkulu.
8 Ukuzulazula kwami ukubalile; wena faka izinyembezi zami embodleleni yakho; kazikho ogwalweni lwakho yini? 9 Khona izitha zami zizabuyela emuva mhla ngibizayo. Ngiyakwazi lokhu ukuthi uNkulunkulu ukimi. 10 KuNkulunkulu ngizadumisa ilizwi, e Nkosini ngizadumisa ilizwi. 11 KuNkulunkulu ngiyathemba, angiyikwesaba. Umuntu angenzani kimi?
12 Nkulunkulu, izifungo zakho ziphezu kwami; ngizabuyisela kuwe izindumiso. 13 Ngoba uwukhulule umphefumulo wami ekufeni; ubungekhulule yini inyawo zami ekuweni, ukuze ngihambe phambi kukaNkulunkulu ekukhanyeni kwabaphilayo?